ΕΝΟΤΗΤΑ 497 - 525

**ΕΡΜΗΝΕΥΤΙΚΑ /ΠΡΑΓΜΑΤΟΛΟΓΙΚΑ ΣΧΟΛΙΑ**

Στην ενότητα των στίχων 497 – 525 συνεχίζεται ο αγώνας λόγων ανάμεσα στην Αντιγόνη και τον Κρέοντα . Η σύγκρουσή τους ολοκληρώνεται , η δραματική ένταση κορυφώνεται , το χάσμα ανάμεσά τους γίνεται αγεφύρωτο , τα στοιχεία του χαρακτήρα τους γίνονται εμφανέστερα και προοικονομείται κατ’ αυτόν τον τρόπο η τελική επιβολή της θανατικής ποινής πάνω στην Αντιγόνη .

**1 . Στίχος 497 :** Η ερώτηση της Αντιγόνης ισοδυναμεί με ξεκάθαρη προτροπή προς τον Κρέοντα να επιβάλλει την ποινή που έχει θεσπίσει και επιδεικνύει τον ηρωισμό και την αποφασιστικότητα της ηρωίδας . Η Αντιγόνη δείχνει ότι η φλύαρη επιχειρηματολογία του Κρέοντα την αφήνει εντελώς αδιάφορη , ενώ είναι τόσο εξοικειωμένη με την ιδέα του θανάτου που δεν διστάζει να τον επισπεύσει . Σημασία , επίσης , έχει η χρονική στιγμή στην οποία η Αντιγόνη προκαλεί το βασιλιά να κάνει πράξη όσα έχει διατάξει . Λίγο πριν ο Κρέοντας είχε κατηγορήσει και άμεσα καταδικάσει και την Ισμήνη σε θάνατο , παρουσιάζοντας αβέβαιες και επισφαλείς αποδείξεις στηριζόμενες αποκλειστικά στην εντύπωση που του προκάλεσε η συναισθηματική κατάσταση στην οποία βρίσκονταν η Ισμήνη . Η Αντιγόνη , βλέποντας την αδελφή της να απειλείται με την ίδια τιμωρία , προσπαθεί να απομακρύνει την προσοχή του Κρέοντα από την Ισμήνη , επισπεύδοντας τη δική της τιμωρία και προσπαθώντας να δώσει τέλος στον αγώνα λόγων που έχει ξεκινήσει στην αρχή του επεισοδίου .

**2 . Στίχος 501 :** Στο στίχο προοικονομείται η τελική τιμωρία της Αντιγόνης , καθώς αποκόπτεται κάθε γέφυρα συμβιβασμού . Το χάσμα που χωρίζει τους δυο ήρωες οδηγεί αναπόφευκτα και στην επισφράγιση της σύγκρουσής τους .

**3 . Στίχοι 502 – 503 :** Η Αντιγόνη προβάλλει ξανά το επιχείρημα της αφοσίωσής της στους δεσμούς αίματος που τη συνδέουν με τον Πολυνείκη και της αδελφικής – μητρικής αγάπης , η οποία την οδήγησε στην τέλεση της ταφής , μια πράξη που θα της χαρίσει την υστεροφημία . Η έννοια της υστεροφημίας ήταν ιδιαιτέρως σημαντική κατά την αρχαιότητα . Οι αρχαίοι Έλληνες έδιναν μεγάλη βαρύτητα στη διαιώνιση μέσω των ενεργειών τους του ονόματός τους και στην ενσωμάτωσή τους στο πάνθεον των ηρώων και των προγόνων . Ιδιαίτερα , ο θάνατος ήταν αυτός που επισφράγιζε με τιμητικό ή ατιμωτικό τρόπο την επίγεια ζωή .

**4 . Στίχοι 504 – 507 :** Η Αντιγόνη στο σημείο αυτό πραγματοποιεί μια άμεση επίθεση στον Κρέοντα και γενικότερα στο τυραννικό καθεστώς , μια επίθεση που θα έβρισκε σύμφωνους και θα μετέφερε τις απόψεις των θεατών της δημοκρατικής Αθήνας . Χρησιμοποιώντας μια μεταφορά από το σκύλο που από φόβο βάζει την ουρά κάτω από τα σκέλια , αναφέρεται στην παρρησία και στη δυνατότητα των πολιτών να εκφράζουν ελεύθερα και άφοβα τη γνώμη τους , μια πρακτική η οποία αποτελεί και τη βάση της δημοκρατικής οργάνωσης της πολιτείας . Η αναφορά της Αντιγόνης έρχεται σε αντίθεση με ό,τι είχε διακηρύξει ο Κρέοντας στο πρώτο επεισόδιο , όταν έδινε έμφαση στην παρρησία ως βασική αρετή του για τη διακυβέρνηση της πόλης . Επιπλέον , η αναφορά της Αντιγόνης προετοιμάζει τη στάση του Χορού στο τέλος της τραγωδίας .

**5 . Στίχος 510 :** Ο Κρέοντας θεωρεί ότι είναι ασέβεια να εκφράζεται και να σκέπτεται η Αντιγόνη διαφορετικά από τους γέροντες που συναπαρτίζουν το Χορό . Είναι γνώρισμα κάθε απολυταρχίας να επιδιώκει την επιβολή της ομοιογένειας και της ομοφωνίας και να καταδυναστεύει κάθε φωνή που παραλλάσσει από τα πρότυπα που αυτή έχει επιβάλλει . Η τυραννία δεν ανέχεται τη διαφορετικότητα , δεν αναζητά το συμβιβασμό των διαφωνιών , δεν επιτρέπει παρεκκλίσεις από τα στεγανά που έχει ορίσει . Αντίθετα , η δημοκρατία όχι μόνο επιτρέπει , αλλά και προτρέπει τη διαφωνία και την ιδιαιτερότητα ως αναπόσπαστο στοιχείο της αναπτυξιακής της δομής .Στη δημοκρατία η δύναμη βρίσκεται στο μεμονωμένο άτομο , στον κάθε πολίτη , αντίθετα στην τυραννία η δύναμη βρίσκεται στη μάζα , γιατί η μάζα υποτάσσεται και ορίζεται , χαλιναγωγείται και κατευθύνεται πιο εύκολα . Είναι εύκολο να φανταστεί κανείς την απήχηση που θα έβρισκαν τα λόγια της Αντιγόνης , αλλά και την απέχθεια που θα προκαλούσαν τα λόγια του Κρέοντα στο αθηναϊκό κοινό .

**6 . Στίχος 519 :** Μπροστά στα « γήινα » και ευάλωτα επιχειρήματα του Κρέοντα η Αντιγόνη προτάσσει το αιώνιο θεϊκό δίκαιο . Όλοι οι συλλογισμοί του Κρέοντα είναι λανθασμένοι καθώς πηγάζουν από μια καθαρά ανθρώπινη λογική και από μια απόπειρα εξανθρωπισμού του θεϊκού δίκαιου . Όσο ο Κρέοντας αδυνατεί να συλλάβει την έννοια του θεϊκού νόμου και την παντοδυναμία του και όσο συνεχίζει να κρίνει με τα κοντόφθαλμα κριτήριά του τον Πολυνείκη , θα διαπράττει ύβρη . Μέσα σε ένα στίχο η Αντιγόνη , άκρως λιτά και περιεκτικά εκφράζει στο σύνολό του το πνεύμα του θεϊκού νόμου : Οι νεκροί δεν διαχωρίζονται σε καλούς και κακούς . Οι ανθρώπινοι νόμοι δεν ισχύουν στον άλλο κόσμο .

**7 . Στίχος 523 :** Ο πιο φημισμένος στίχος της τραγωδίας . Η αρνητική στάση της Αντιγόνης απέναντι στο μίσος και η κατάφασή της απέναντι στην αγάπη αναφέρονται άμεσα στον Πολυνείκη ֹ μ’ αυτή τη δήλωση εκφράζεται η φύση της ηρωίδας . Η χρήση των σύνθετων ρημάτων συνέχθειν – συμφιλειν προβάλλουν το χαρακτηριστικότερο στοιχείο της προσωπικότητας της Αντιγόνης . Τα συναισθήματα και η συμπεριφορά της καθορίζονται από τους κοινούς αδελφικούς δεσμούς και με τους δύο ( συμφιλειν ) και όχι από τη συμμετοχή της στο μίσος τους για την κατάκτηση της εξουσίας ( συνέχθειν ) .

**8 . Στίχοι 524 – 525 :** Απέναντι στο μεγαλείο της Αντιγόνης ο Κρέοντας ορθώνει τον κόσμο του μίσους , της εκδικητικότητας και του πάθους για την επιβολή της δύναμης . Παράλληλα , ο Κρέοντας περιφρονώντας και αυθαδιάζοντας απέναντι στους νεκρούς διαπράττει ύβρη . Ήδη , η συντριβή του προετοιμάζεται . Τελικά , επανέρχεται στην επιθυμία του να τιμωρήσει την Αντιγόνη ως μέσο για να επιβεβαιώσει την εξουσία του και να μετατρέψει την ποινή σε επίδειξη ισχύος . Η μονολιθικότητα και η μονομέρεια του χαρακτήρα του έρχονται στο προσκήνιο καθώς μένει εντελώς αμέτοχος και ασυγκίνητος μπροστά στα ιδανικά που υπηρετεί και εκφράζει η Αντιγόνη . Το μόνο που μπορεί να διακρίνει μέσα από τη ματαιοδοξία , την καχυποψία και τη σκληρότητά του είναι η απειλή για το θρόνο του . Η τύφλωσή του , που δεν είναι αποτέλεσμα θεϊκής παρέμβασης αλλά πηγάζει από την ίδια την προσωπικότητά του , τον οδηγεί στη συντριβή , τη στιγμή που αυτός πιστεύει ότι βρίσκεται στο μεγαλείο της δόξας του .

**9 . ΤΑ ΣΗΜΕΙΑ ΤΗΣ ΑΝΤΙΠΑΡΑΘΕΣΗΣ ΚΡΕΟΝΤΑ – ΑΝΤΙΓΟΝΗΣ**

**Α )** Η θέση που παίρνει ο Χορός απέναντι στην τέλεση της ταφής . Η Αντιγόνη θεωρεί ότι ο Χορός βρίσκει την πράξη της δίκαιη , σιωπά όμως από φόβο , ενώ ο Κρέοντας πιστεύει ότι ο Χορός συμφωνεί μαζί του στην καταδικαστική απόφασή του για την Αντιγόνη .

**Β )** Η αντιμετώπιση του Ετεοκλή και του Πολυνείκη . Η Αντιγόνη δεν θεωρεί ότι υπάρχει ανάμεσα στους αδελφούς της κάποια διαφορά , ούτε ότι υπάρχουν διακρίσεις των νεκρών . Αντίθετα , ο Κρέοντας πιστεύει πως δεν αρμόζει η ίση μεταχείριση του Ετεοκλή και του Πολυνείκη , καθώς ο δεύτερος , ακόμη και μετά το θάνατό του , παραμένει προδότης και αισχρός .

**Γ )** Η γενικότερη στάση ζωής . Η Αντιγόνη πρεσβεύει την αξία της αγάπης και της αφοσίωσης , ενώ ο Κρέοντας ανήκει στον κόσμο του μίσους και της εκδικητικότητας , ακόμη και μετά θάνατον .

**10 . ΕΠΙΧΕΙΡΗΜΑΤΟΛΟΓΙΑ ΤΗΣ ΑΝΤΙΓΟΝΗΣ**

**Α )** Ο Χορός , αν και διστάζει να το παραδεχθεί , συμφωνεί με την τέλεση της ταφής .

**Β )** Η απόδοση των τιμών στον αδελφό της δεν επιφέρει καμία ατίμωση .

**Γ )** Η προσφορά τιμών στον Πολυνείκη δεν αποτελεί προσβολή για τον Ετεοκλή .

**Δ )** Ο Πολυνείκης ήταν ελεύθερος πολίτης και αδελφός της Αντιγόνης , και όχι δούλος , άρα του αξίζουν οι καθιερωμένες νεκρικές τιμές .

**Ε )** Οι νόμοι του Άδη ισχύουν για όλους τους ανθρώπους , χωρίς να υπάρχει διάκριση ανάμεσα σε καλούς και κακούς , εχθρούς και φίλους .

**Στ )** Η φύση της Αντιγόνης δεν της επιτρέπει να συμμεριστεί το μίσος και την εκδικητικότητα , αλλά μόνο την αγάπη .

**11 . ΕΠΙΧΕΙΡΗΜΑΤΟΛΟΓΙΑ ΤΟΥ ΚΡΕΟΝΤΑ**

**Α )** Ο Χορός συμφωνεί μαζί με τον Κρέοντα στην απαγόρευση της ταφής του Πολυνείκη .

**Β )** Είναι ατιμωτικό για κάποιον άνθρωπο να σκέφτεται διαφορετικά και να σχηματίζει διαφορετικές αντιλήψεις από το υπόλοιπο σύνολο των πολιτών .

**Γ )** Η προσφορά τιμών στον Πολυνείκη αποτελεί προσβολή κατά του Ετεοκλή , καθώς ο δεύτερος πέθανε υπερασπιζόμενος την πατρίδα , ενώ ο πρώτος προσπαθώντας να την καταστρέψει .

**Δ )** Ο χωρισμός των ανθρώπων σε καλούς και κακούς , εχθρούς και φίλους συνεχίζεται και μετά θάνατον .

**Ε )** Η Αντιγόνη είχε υποχρέωση να πειθαρχήσει στις διαταγές του Κρέοντα και να μην κινείται ενάντια στη βασιλική εξουσία , υποβαθμίζοντας το ρόλο του Κρέοντα .